送宋元輔
作者：周孚
朝代：宋

paragraphs: 駸駸鬚鬢蒼，冉冉歲月換。
良田未易求，蠹簡不喜看。
君兮何爲者，冠佩立憲憲。
苦來湔祓我，丹繪施朽炭。
深慚鴻鵠姿，肯作荆雞伴。
我窮豈中郎，君才實元歎。
相從琢磨地，枯几媲塵案。
尺書中夜至，索去不少緩。
扁舟下東南，春水綠平岸。
遥知醉吟處，詞翰兩璀璨。
悲懽難一揆，欲別先自斷。
寄我子夜歌，酬君秋雨歎。